L'acreditació de centres sanitaris, entesa com el procés pel qual una organització s'incorpora a una verificació externa que avaluarà el nivell en què l'organització esmentada se situa amb relació a un conjunt d'estàndards prèviament establerts i consensuats, és una eina eficaç per incentivar els centres en la millora progressiva de la qualitat i per aquest motiu ha estat un objectiu prioritari del Departament de Salut.
Mitjançant el Decret 5/2006, de 17 de gener, pel qual es regula l'acreditació de centres d'atenció hospitalària aguda i el procediment d'autorització d'entitats avaluadores, es crea un nou model d'acreditació de centres d'atenció hospitalària aguda, que té en compte els avenços produïts en els darrers anys en l'avaluació de la qualitat dels centres sanitaris i que pretén dotar el sistema sanitari d'instruments idonis per promoure la millora de l'assistència en les organitzacions sanitàries.
El procediment d'acreditació i avaluació dels centres hospitalaris, que es regula al capítol 3 del Decret 5/2006, de 17 de gener, estableix com un dels requisits per a poder sol·licitar l'acreditació que el centre hospitalari hagi dut a terme prèviament una autoavaluació, definida com aquell procés mitjançant el qual l'organització duu a terme una avaluació interna d'acord amb els estàndards vigents.
El compliment d'aquest requisit s'ha d'acreditar en el moment d'instar l'inici del procediment d'acreditació adjuntant a la sol·licitud corresponent l'adequada complimentació del document d'autoavaluació, d'acord amb el manual d'estàndards i el formulari corresponent.
La complexitat del procés d'autoavaluació fa palesa la conveniència d'ampliar el termini màxim que preveu la disposició transitòria primera del Decret 5/2006, de 17 de gener, per tal que els centres interessats en obtenir l'acreditació, de conformitat amb aquest Decret, puguin presentar una sol·licitud d'inici del procediment i, alhora, prorrogar la vigència dels certificats d'acreditació atorgats amb anterioritat a l'entrada en vigor d'aquest Decret i prorrogats a l'empara del que estableix l'Ordre SSS/488/2003, d'1 de desembre.
Amb aquesta finalitat, a l'empara del que preveu l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta de la consellera de Salut i amb la deliberació prèvia del Govern,
Es modifica la disposició transitòria primera del Decret 5/2006, de 17 de gener, pel qual es regula l'acreditació de centres d'atenció hospitalària aguda i el procediment d'autorització d'entitats avaluadores, que queda redactada de la manera següent:
"Els certificats d'acreditació atorgats amb anterioritat a l'entrada en vigor d'aquest Decret i prorrogats a l'empara del que estableix l'Ordre SSS/488/2003, d'1 de desembre, queden prorrogats, sempre que no es constati l'incompliment de les condicions existents en el moment del seu atorgament, fins al 31 de desembre de 2007.
Els centres hospitalaris interessats en obtenir l'acreditació, de conformitat amb aquest Decret, poden presentar una sol·licitud d'inici del procediment en els termes que estableixen l'article 10 i següents, abans del 31 de desembre de 2007.
Per als centres hospitalaris que presentin aquesta sol·licitud dins el termini esmentat, l'acreditació atorgada amb anterioritat a l'entrada en vigor d'aquest Decret, i objecte de pròrroga en virtut d'aquesta disposició, s'entendrà prorrogada fins a la notificació de la resolució del nou procediment d'acreditació.".
Barcelona, 27 de desembre de 2006